text: 33-årig dømt for at sende børneporno
  15 august 2015 kl. 09.51
  En 33-årig mand fra Hedensted Kommune er ved retten i Horsens blevet dømt for besiddelse og udbredelse af børneporno.
  80 timers samfundstjeneste og 60 dages betinget fængsel. Sådan lød dommen, da en 33-årig mand fredag blev dømt ved Retten i Horsens. Det skriver Vejle Amts Folkeblad.
  
  Manden blev dømt for i perioden fra oktober 2013 til juli 2014 at have downloadet 96 børnepornografiske videofiler, hvoraf den ene var af særlig grov art, ved at et barn blev udsat for voldtægt.
  Af de downloadede filer havde manden ifølge anklageskriftet delt, hvad der svarer til 1,3 megabyte videofiler på nettet. Den 33-årige mand erklærede sig udskyldig i at have hentet og delt filerne med børneporno.
  Selvom dommeren dømte den 33-årige skyldig i begge forhold, slap han for en ubetinget dom.
  